《次韵仇仁近题王子由隐居》
元代·方回

凉窗暑却扇，燠合寒谢裘。
主人一不凡，永无俗客游。
地高山使然，十倍百尺楼。
人品似更高，不识王公侯。
是中即洞天，何所复昆丘。
灵府能自超，玄关元一幽。
染腴匪道味，涉累非仙流。
寂静保此室，毫发不外求。
有书亦时读，一日逾千秋。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。